贈蔡彥規
作者：張耒
朝代：宋

paragraphs: 我不見蔡子，杜門十日餘。
今日叩我門，滿手携瓊琚。
鏗鏘寫我前，雜以貝與珠。
我愕不知報，低頭驚且吁。
讀畢致於懷，餘光溢衿裾。
坐令簞瓢室，磊犖堆璠璵。
我拙寡所合，甘爲不材樗。
嗟君何所聞，屢枉長者車。
我來淮南遊，靄靄子之譽。
驊騮走千里，凡馬安能逾。
奈予不自量，痛鞭而疾驅。
常憂過所往，疲憊傷吾軀。
願君少待我，且欲休吾駒。
跳奔舍其羣，子樂誰與俱。
俯身援其類，是亦仁之徒。
不然但用我，畏甚將逃逋。
何如少待之，效技供子娛。
我無功名願，與世日益疏。
反慕古沮溺，窮年事耕鋤。
皇皇吾夫子，憂世亦勤劬。
雖然竟何就，孰若安以居。
人生各有懷，未用相賢愚。
得樂願即止，安能較錙銖。
又疑異所任，勞逸事亦殊。
作歌以訊之，子意當何如。